Ramaphosa arriveer in MahikengDie gebou van die Mmabana-stigting in Mahikeng is deur betogers aan die brand gesteek. Foto: ANA Pres. Cyril Ramaphosa het Vrydagmiddag in Mahikeng aangekom waar hy ŉ dringende vergadering met die ANC-strukture in Noordwes belê het in ŉ poging om ŉ oplossing te vind vir die voortslepende geweld in die gebied. Ramaphosa het sy beleggingsveldtog in die Verenigde Koninkryk kortgeknip om dringend na Suid-Afrika terug te keer om aandag aan die situasie in Noordwes te gee. Inwoners in die stad en omliggende nedersettings het Woensdag begin betoog om te eis dat premier Supra Mahumapelo bedank. Die betogings gaan gepaard met geweld, plundering en die vernietiging van eiendom en Mahikeng is heeltemal tot stilstand gedwing. Plundering en die versperring van paaie het vandag ongehinderd voortgegaan ongeag die feit dat talle polisiebeamptes in die gebied ontplooi is. Gewelddadige betogings woed in Mahikeng in Noordwes (19 April 2018). Foto: ANA ŉ Groep inwoners het Vrydagmiddag buite die plek waar die vergadering met Ramaphosa sal plaasvind saamgedrom. Hulle wou weet of Ramaphosa sal verseker dat die ANC Mahumapelo gaan herroep. “As Supra loop, gaan ek die hele Mahikeng koop,” het een man aan Ramaphosa se konvooi geskree toe dit by die vergaderingplek aankom. Zeerust in die provinsie is ook Vrydag tot stilstand gedwing met winkels wat gesluit is en rommel wat in die strate gestrooi is. Verkeersbeamptes is langs die N4-snelweg net buite die dorp ontplooi om motoriste oor die situasie te waarsku. ŉ Groep mense, waarvan die meeste in plaaslike winkels werk, het op straathoeke gestaan en wag vir taxi’s om hulle huis toe te neem. Taxi’s het ongeveer 2 km buite die dorp op die Mahikeng-pad vir pendelaars gewag. Die betogings in Mahikeng het intussen ook oorgespoel na Wolmaransstad en Makwassie.